**Cyngor Castell-nedd Port Talbot**

**Strategaeth Rhaglen Cefnogi Tai**

**Ebrill 2022 – Mawrth 2026**

**Cynnwys**

[1. Cyflwyniad 2](#_Toc96521302)

[2. Gweledigaeth Castell-nedd Port Talbot 2](#_Toc96521303)

[3. Beth sy’n rhoi ffurf ar ein ffordd o feddwl 2](#_Toc96521304)

[3.1. Cyd-destun Cenedlaethol 3](#_Toc96521305)

[3.2. Cyd-destun Lleol a Rhanbarthol 4](#_Toc96521306)

[4. Beth ydyn ni eisiau’i gyflawni 6](#_Toc96521307)

[5. Dadansoddiad Anghenion 6](#_Toc96521308)

[6. Beth yw ein ffocws? 6](#_Toc96521309)

[6.1. Blaenoriaeth 1 - Cryfhau dulliau o fynd i’r afael ag ymyrraeth gynnar ac atal 6](#_Toc96521310)

[6.2. Blaenoriaeth 2 – Gweithio mewn partneriaeth 7](#_Toc96521311)

[6.3. Blaenoriaeth 3 – Ailgartrefu cyflym 8](#_Toc96521312)

[6.4. Blaenoriaeth 4 – Cryfhau neu wella mynediad i wasanaethau cefnogi 8](#_Toc96521313)

[6.5. Blaenoriaeth 5 – Comisiynu ar y cyd 8](#_Toc96521314)

[7. Ymgysylltu â Rhanddeiliaid 9](#_Toc96521315)

[8. Asesiadau Argraff 9](#_Toc96521316)

[9. Sut fyddwn ni’n gwybod pa mor dda rydyn ni’n ei wneud? 9](#_Toc96521317)

[10. Cyfeiriadau Atodol 10](#_Toc96521318)

# Cyflwyniad

Mae gofyn ar i awdurdodau lleol ddatblygu Strategaeth Rhaglen Gefnogi Tai bob pedair blynedd, gydag adolygiad hanner tymor bob dwy flynedd. Pwrpas y strategaeth hon yw amlinellu cyfeiriad strategol yr awdurdod lleol ar gyfer gwasanaethau cefnogi tai a darparu un olwg strategol o ddull yr awdurdod lleol o fynd i’r afael ag atal digartrefedd a gwasanaethau cefnogi tai, gan gynnwys swyddogaethau digartrefedd statudol a ariennir drwy’r setliad refeniw a gwasanaethau ataliol anstatudol a ariennir drwy’r HSG. Yn ogystal â hyn, bydd y strategaeth hefyd yn ystyried beth fyddwn ni fel awdurdod lleol yn ei wneud i gefnogi darparu gweledigaethau ac amcanion Llywodraeth Cymru o ran atal digartrefedd yn gyffredinol ac ymhellach, y newid trawsnewidiol sy’n angenrheidiol er mwyn symud i’r dull newydd o ailgartrefu’n gyflym.

Mae’r Grant Cefnogi Tai (HSG) yn gyfuniad o dri grant sy’n bodoli eisoes, sef: Rhaglen Cefnogi Pobl, Grant Atal Digartrefedd a Gorfodaeth Rhentu Doeth Cymru, a gyfunodd ym mis Ebrill 2019 o ganlyniad i brosiect braenaru hyblygrwydd ariannu. Mae’r HSG yn rhaglen grant ymyrraeth gynnar, gyda’r nod o gefnogi gweithgarwch sy’n atal pobl rhag mynd yn ddigartref, sefydlogi sefyllfa dai unigolion neu helpu pobl sydd mewn perygl o fod yn ddigartref i ddod o hyd i lety addas gyda’r nod o’u cefnogi i mewn i’w tai eu hunain. Mae’r dull person-ganolog hwn, sy’n cefnogi pobl fregus gyda mynd i’r afael â’r problemau – lluosog yn aml – a wynebir ganddynt, gan gynnwys diffygion iechyd meddwl, dyled, camddefnyddio sylweddau a thrais yn y cartref, yn helpu unigolion i wella’u llesiant a’u helpu i gael a chynyddu’r sgiliau sydd eu hangen arnynt i gynnal tai addas.

Seilir y strategaeth hon ar

* + - Asesiad anghenion llawn, gyda meysydd allweddol yn cael eu huwcholeuo yn y Datganiad Anghenion
    - Adolygiad o Strategaeth Ddigartrefedd Castell-nedd Port Talbot 2018-22, gan gario blaenoriaethau a phwyntiau gweithredu drosodd
    - Adborth gan randdeiliaid a chleientiaid.

# Gweledigaeth Castell-nedd Port Talbot

Gweledigaeth Castell-nedd Port Talbot yw creu **Castell-nedd Port Talbot ble mae gan bawb gyfle cyfartal i fod yn iachach, yn fwy hapus, yn fwy diogel ac yn ffyniannus.**

Y weledigaeth ar gyfer tai, fel yr amlinellir yn y Strategaeth Dai yw **bydd tai yng Nghastell-nedd Port Talbot yn addas, yn fforddiadwy, o ansawdd da, mewn cymunedau cynaliadwy, gan gynnwys dewis a chefnogaeth i bobl os ydyn nhw’n dymuno.**

Drwy weithio mewn partneriaeth gydag asiantaethau eraill fel Landlordiaid Cymdeithasol Cofrestredig, y sector preifat, y trydydd sector, sefydliadu iechyd a cymunedol, ein nod yw atal digartrefedd, a ble na ellir mo’i atal, sicrhau ei fod yn brin, yn fyr ac yn ddigyswllt. I wneud hyn byddwn ni’n ceisio taclo achos gwraidd digartrefedd er mwyn sicrhau fod **Castell-nedd Port Talbot yn lle ble nad oes neb yn ddigartref ac mae gan bawb gartref diogel ble gallant ffynnu a byw bywyd llawn, bywiog ac annibynnol*.***

# Beth sy’n rhoi ffurf ar ein ffordd o feddwl

# Mae ystod eang o gyfreithiau a chanllawiau cenedlaethol sy’n dylanwadu ar gynllunio a darparu gwasanaethau digartrefedd a chefnogi tai.

## Cyd-destun Cenedlaethol

**Deddf Tai (Cymru) 2014**

Mae Deddf Tai (Cymru) yn dymuno gwella darpariaeth, ansawdd a safonau tai yng Nghymru. Mae hefyd yn gosod dyletswyddau cyfreithiol newydd ar awdurdodau lleol i sicrhau fod mwy o bwyslais yn cael ei roi ar atal digartrefedd.

Drwy ddarparu gwasanaethau ataliol, mae’r Grant Cefnogi Tai yn gwneud cyfraniad sylweddol i weithredu Rhan 2 y Ddeddf, sy’n canolbwyntio ar atal digartrefedd. Mae hefyd yn lleihau neu’n atal yr angen am ymyrraeth gostus arall gan wasanaethau cyhoeddus, gan gynnwys iechyd, gofal cymdeithasol neu’r system gyfiawnder troseddol.

Mae Adran 50 o’r Ddeddf hefyd yn rhoi cyfrifoldeb ar Awdurdodau Lleol i gynnal adolygiad o wasanaethau digartrefedd yn y sir, a llunio strategaeth yn seiliedig ar y canfyddiadau hynny.

**Deddf Llesiant Cenedlaethau’r Dyfodol (Cymru) 2015**

Prif nod Deddf Llesiant Cenedlaethau’r Dyfodol yw gwella llesiant cymdeithasol, economaidd, amgylcheddol a diwylliannol Cymru, Mae’r Ddeddf yn ‘gofyn ar i gyrff cyhoeddus yng Nghymru ystyried effaith hirdymor eu penderfyniadau, gweithio’n well gyda phobl, cymunedau a’i gilydd ac atal problemau parhaus fel tlodi, anghydraddoldebau iechyd a newid hinsawdd.”

I sicrhau ein bod ni oll yn gweithio at yr un pwrpas, mae’r Ddeddf yn gosod ar waith saith nod llesiant, ac mae’n gwneud yn glir fod yn rhaid i gyrff cyhoeddus weithio er mwyn cyflawni’r nodau hyn, Yn ogystal â hyn, mae’r ddeddf hefyd yn amlinellu ‘pum dull o weithio’ a fydd yn helpu i gyflawni’r saith nod, sef: hirdymor, integreiddio, cynnwys, cydweithio ac atal.

**Deddf Gwasanaethau Cymdeithasol a Llesiant (Cymru) 2014**

Nod y Ddeddf yw gwella llesiant pobl sydd angen gofal a chymorth, a gofalwyr sydd angen cymorth. Mae’n gosod lles unigolion yn ganolog i ofal, gan hyrwyddo dewis a rheolaeth, ac mae’n ei gwneud yn ofynnol i Awdurdodau Lleol a phartneriaid perthnasol weithio mewn partneriaeth a chynhyrchu gwasanaethau ar y cyd ar gyfer oedolion ag anghenion gofal a chymorth.

Roedd y Ddeddf yn ei gwneud yn ofynnol i Awdurdodau Lleol a byrddau iechyd gynnal asesiad ar y cyd o anghenion y boblogaeth ar gyfer oedolion, plant a gofalwyr. Ceir rhagor o wybodaeth am Asesiad Anghenion Poblogaeth Gorllewin Morgannwg yma.

**Deddf Trais yn erbyn Menywod, Cam-drin Domestig a Thrais Rhywiol (Cymru) 2015**

Mae'r Ddeddf yn ceisio gwella ataliaeth, amddiffyniad a chefnogaeth i bobl yr effeithir arnynt gan drais yn erbyn menywod, cam-drin domestig a thrais rhywiol. Mae'r Ddeddf yn gosod dyletswydd ar Awdurdodau Lleol a Byrddau Iechyd Lleol i baratoi a chyhoeddi Strategaeth Leol ar y cyd sy'n anelu at ddod i ben, a sicrhau ystyriaeth gyson o fecanweithiau ataliol, amddiffynnol a chefnogol wrth ddarparu gwasanaethau. Ceir copi o Strategaeth Castell-nedd Port Talbot yma.

**Deddf Rhentu Cartrefi (Cymru) 2016**

Mae’r Ddeddf yn disodli toreth o ddeddfwriaethau presennol ac yn eu cydgrynhoi mewn un fframwaith clir, gyda’r nod o wneud rhentu cartref yn symlach ac yn haws i unigolion.

Prif nod y Ddeddf yw caniatâu mwy o sicrwydd ymhlith y rheini sy’n rhentu eiddo, yn enwedig y rheini yn y Sector Rhentu Preifat yng Nghymru.

**Deddf Cydraddoldeb 2010**

Mae'r Ddeddf hon yn ei gwneud hi’n ofynnol i bob corff cyhoeddus fynd i’r afael â gwahaniaethu, hyrwyddo cyfle cyfartal a hyrwyddo cysylltiadau da. Cynhaliwyd asesiad o’r effaith ar gydraddoldeb i nodi unrhyw anghydraddoldebau posibl sy’n deillio o ddatblygu a chyflawni’r Strategaeth hon a gellir ei weld yma.

**Mesur y Gymraeg (Cymru) 2011, a rheoliadau Safonau’r Gymraeg**

Mae Mesur y Gymraeg (Cymru) 2011 yn gosod y Gymraeg ar yr un statws cyfreithiol cyfartal â’r Saesneg ac ni ddylid ei thrin yn llai ffafriol. Yn eu tro, disodlodd Safonau’r Gymraeg 2015 Gynllun Iaith Gymraeg y Cyngor. Cwblhawyd asesiad effaith fel rhan o ddatblygiad y strategaeth hon a gellir ei weld yma.

**Canllaw Ymarfer Grant Cymorth Tai (HSG)**

Cyhoeddwyd Canllawiau’r Grant Cymorth Tai ym mis Ebrill 2020, a’u diweddaru wedyn ym mis Mawrth 2021. Mae’n nodi’r fframwaith llywodraethu y dylai Awdurdodau Lleol weithredu a gweinyddu’r grant oddi tano. Mae cydymffurfio â’r canllawiau’n cael ei fonitro gan Lywodraeth Cymru drwy delerau ac amodau’r grant a’r gofynion adrodd.

**Dod â Digartrefedd i Ben yng Nghymru: Cynllun Gweithredu Lefel Uchel**

Mae’r Cynllun Gweithredu Lefel Uchel Rhoi Terfyn ar Ddigartrefedd yn adeiladu ar Strategaeth 2019 i Derfynu Digartrefedd Llywodraeth Cymru a gwaith ac argymhellion y Grŵp Gorchwyl a Gorffen ar Ddigartrefedd. Mae’n gosod y cyfeiriad ar gyfer gwaith Llywodraeth Cymru a’i phartneriaid i roi terfyn ar ddigartrefedd yng Nghymru dros y pum mlynedd nesaf.

**Canllawiau Cynllun Pontio Ailgartrefu Cyflym Llywodraeth Cymru**

Agwedd allweddol ar strategaeth Llywodraeth Cymru i roi terfyn ar ddigartrefedd, ac argymhellion y Grŵp Gweithredu ar Ddigartrefedd yw symud i ddull ailgartrefu cyflym ledled Cymru. Mewn ymateb i'r pandemig, mae pob Awdurdod Lleol wedi dechrau ar y daith o symud tuag at Ailgartrefu Cyflym. Mae’r Canllawiau ar y Cynllun Pontio Ailgartrefu Cyflym yn rhoi cyngor ar sut i ymdrin â’r dasg o drawsnewid gwasanaethau dros y pum cyfnod pontio.

## Cyd-destun Lleol a Rhanbarthol

**Cynllun Corfforaethol Castell-nedd Port Talbot 2021-23**

Mae Cynllun Corfforaethol Castell-nedd Port Talbot 2021-23 yn cynnwys tri nod llesiant i wella llesiant pobl sy’n byw yng Nghastell-nedd Port Talbot.

* + - **Gwella llesiant ein plant a phobl ifanc**   
      “Bod ein holl blant a phobl ifanc yn cael y dechrau gorau mewn bywyd, er mwyn iddyn nhw fod y gorau gallan nhw fod”
    - **Gwella llesiant pob oedolyn sy’n byw yn y fwrdeistref sirol**   
      “Bod pawb yn cyfranogi’n llawn ym mywyd y gymuned – yn gymdeithasol ac yn economaidd”
    - **Datblygu’r economi a’r amgylchedd yn lleol er mwyn gwella llesiant pobl**   
      *“Bydd bwrdeistref sirol gyfan Castell-nedd Port Talbot yn lle bywiog, iach a diogel i fyw, gweithio a mwynhau amser hamdden ynddo”*

**Strategaeth Dai Castell-nedd Port Talbot 2015-20**

Mae’r Strategaeth Dai hon yn amlinellu gweledigaeth Castell-nedd Port Talbot ar gyfer mynd i’r afael ag anghenion tai dinasyddion. Mae’n tynnu sylw at yr angen am ragor o dai fforddiadwy ac yn ceisio cynyddu cyflenwad a hygyrchedd yn y mannau cywir. Nod y strategaeth hon hefyd yw gwella ansawdd y stoc dai (tai cymdeithasol a phreifat fel ei gilydd) a sicrhau fod cefnogaeth ar gael i bawb sydd angen.

**Strategaeth Ddigartrefedd Castell-nedd Port Talbot 2018-22**

Nod Strategaeth Ddigartrefedd Castell-nedd Port Talbot yw cryfhau arferion presennol i ganolbwyntio ar ddatblygiad parhaus ymatebion ataliol i ddigartrefedd a llety a chefnogaeth arbenigol i bobl sydd ag anghenion cymhleth a hanes o ddigartrefedd dro ar ôl tro, gan leihau o ganlyniad faint o bobl sy’n profi argyfwng ac angen ymatebion mewn argyfwng.

**Grŵp Cell Digartrefedd**

Ar anterth pandmeig Covid-19 cyfarwyddodd Llywodraeth Cymru awdurdodau lleol i sefydlu Cell Digartrefedd Rhanbarthol i drafod materion oedd yn ymwneud â Covid-19 o ran themâu a thueddiadau cyfredol. Sefydlwyd Cell Digartrefedd Castell-nedd Port Talbot o ganlyniad, a fynychwyd gan yr Awdurdod Lleol, Llywodraeth Cymru, Heddlu De Cymru, y Gwasanaeth Prawf ac ystod o bartneriaid a darparwyr gwasanaeth eraill.

**Fforwm Cyfun Digartrefedd a Chymorth Tai Castell-nedd Port Talbot**

Mae Fforwm Digartrefedd a Chymorth Tai Castell-nedd Port Talbot yn dod â gwasanaethau yng Nghastell-nedd Port Talbot sy’n darparu cymorth tai neu wasanaethau digartrefedd at ei gilydd, neu’n gweithio’n weithredol tuag at atal digartrefedd yng Nghastell-nedd Port Talbot. Mae'r Fforwm yn caniatâu rhannu gwybodaeth rhwng gwasanaethau, lobïo dros faterion tai a digartrefedd ac ymgysylltu â datblygu strategaeth a pholisi

**Bwrdd Partneriaeth Rhanbarthol Gorllewin Morgannwg (RPB)**

Sefydlwyd Bwrdd Partneriaeth Ranbarthol Gorllewin Morgannwg (a elwid yn wreiddiol yn ‘Bwrdd Partneriaeth Rhanbarthol Bae’r Gorllewin’) yn ffurfiol ym mis Tachwedd 2016. Cyflwynodd Deddf Gwasanaethau Cymdeithasol a Llesiant (Cymru) 2014 rôl statudol i’r Bwrdd Partneriaeth Rhanbarthol, er y rhagflaenwyd hwnnw gan Fforwm Partneriaeth Ranbarthol Bae’r Gorllewin, a sefydlwyd yn wreiddiol ar sail anstatudol yn 2014.

Mae’r Bwrdd yn gyfrifol am reoli a datblygu gwasanaethau er mwyn sicrhau fod cynllunio strategol a gweithio mewn partneriaeth yn digwydd rhwng Awdurdodau Lleol a’r Bwrdd Iechyd i sicrhau fod gwasanaethau, gofal a chefnogaeth effeithiol ar waith i gwrdd ag anghenion y boblogaeth yn y ffordd orau.

**Partneriaeth Tai Rhanbarthol Gorllewin Morgannwg (RHP)**

Mae'r Bartneriaeth Dai Ranbarthol yn darparu cyfeiriad strategol ar gyfer Ffrwd Gwaith Tai y Bwrdd Partneriaeth Rhanbarthol trwy gynnal cyfarfodydd i ddiffinio strategaeth ranbarthol, datblygu cynlluniau gweithredu rhanbarthol a chomisiynu gweithgareddau rhanbarthol. Ei phrif ddiben yw cyd-gynhyrchu Strategaeth Tai, Iechyd a Gofal Cymdeithasol Ranbarthol dros 5 mlynedd a chychwyn ar y gwaith o weithredu’r strategaeth ar draws rhanbarthau Gorllewin Morgannwg.

# Beth ydyn ni eisiau’i gyflawni

Nod Castell-nedd Port Talbot yw rhoi terfyn ar ddigartrefedd. Er mor heriol yw’r uchelgais hwn, ein bwriad yw canolbwyntio ein hegni a’n hadnoddau er mwyn gwneud popeth allwn ni i atal digartrefedd rhag digwydd, ac os na allwn wneud hynny, sicrhau bod ymateb addas a thosturiol ar gael er mwyn galluogi pob cartref i gael llety diogel a sicr.

Mae’r strategaeth hon yn cael ei llunio gan ddefnyddio ein profiad ar ôl effaith pandemig Covid. Ym mis Mawrth 2020, bu i ni lwyddo i ddod o hyd i 95 uned o lety dros-dro ar fyrder, yn ôl pob golwg, i letya pawb oedd yn ddigartref neu mewn tai annigonol er mwyn iddyn nhw allu bod yn ddiogel. Cyflwynodd Llywodraeth Cymru welliant i’r ddeddfwriaeth oedd yn ymwneud â’n dyletswyddau i bobl sy’n gwneud cais am gefnogaeth gyda digartrefedd drwy ddileu’r angen fod cartref mewn sefyllfa o angen fel blaenoriaeth. Mae hyn wedi mwy na dyblu’r galw am dai mewn argyfwng. Rydyn ni’n tybio y bydd y sefyllfa’n parhau, felly seilir ein strategaeth ar yr angen i gynllunio am y cynnydd hwn mewn galw.

I wneud hyn, rhaid i ni weithio’n wahanol.

* Mae angen i ni gaffael mwy o dai i gynnig llety dros dro o ansawdd da er mwyn gallu cartrefu pobl sy’n ddigartref yn sydyn, ac i hwyluso’r cyflenwad o dai parhaol, fforddiadwy.
* Byddwn ni’n symud drosodd i ddatblygu model Ailgartrefu Ar Fyrder, er mwyn i bawb sydd mewn argyfwng allu cael eu cartrefu a’u cefnogi’n fuan iawn.
* Mae angen i ni sicrhau fod ein model cefnogi’n addas i’w bwrpas, ac y gall ddarparu cefnogaeth addas ac wedi’i deilwra i bawb, gan gynnwys pobl ag anghenion cymhleth.
* Byddwn ni’n adeiladu ar ein perthynas â’n partneriaid yn y cymdeithasau tai, landlordiaid ac asiantaethau cefnogi i gyd-greu llwybr tai sy’n gweithio ar gyfer ein cymuned, oherwydd gwyddom na allwn ni ddim rhoi diwedd ar ddigartrefedd ar ein pen ein hun.
* Byddwn ni’n darparu ymateb wedi’i bersonoli i bob person, sy’n ystyried eu profiad ac achosion sylfaenol eu hargyfwng.

# Dadansoddiad Anghenion

Mae’r Dadansoddiad Anghenion wedi defnyddio gwybodaeth a setiau data cenedlaethol a lleol, ac mae hyn wedi addysgu ein Datganiad Angen sy’n mynd i’r afael â’r canlynol:

* + - Anghenion presennol ac anghenion y dyfodol
    - Sut y bydd anghenion statudol yn cael eu cyflawni

# Beth yw ein ffocws?

Mae’r adran nesaf hon yn amlinellu’r meysydd blaenoriaeth yr ydym ni’n cynllunio i’w datblygu dros y pedair blynedd nesaf. Datblygir cynllun darparu manwl, a gyd-gynhyrchir gyda rhanddeiliaid allweddol, dros y misoedd nesaf i amlinellu sut y bwriadwn weithredu’r blaenoriaethau hyn.

## Blaenoriaeth 1 – Cryfhau dulliau o fynd i’r afael ag ymyrraeth gynnar ac atal

Byddwn ni’n gweithio gydag asiantaethau eraill, gan gynnwys landlordiaid, Heddlu De Cymru (SWP), Gwasanaethau Cymdeithasol, yr Adran Waith a Phensiynau (DWP), Gwasanaeth Carchardai a Phrawf Ei Mawrhydi (HMPPS), Bwrdd Iechyd Prifysgol Bae Abertawe (SBUHB) a’n cymunedau lleol i sicrhau ein bod ni’n gallu adnabod problemau’n gynnar. Bydd y gweithio mewn partneriaeth hwn yn sicrhau fod pobl sy’n cael anhawster rheoli’u llety, neu sydd mewn perygl o ddod yn ddigartref, yn cael u gefnogaeth gywir ar yr adeg gywir, ac yn y lle cywir.

**Ble ydyn ni ar hyn o bryd?**

Mae cynnydd yn y Grant Cefnogi Tai wedi galluogi’r Gwasanaeth Dewisiadau Tai i gynyddu’i allu i wneud gwaith atal a chefnogi, i gwrdd â’r cynnydd mewn galw o ganlyniad i’r newid mewn deddfwriaeth Covid-19.

Mae ystod o wasanaethau yng Nghastell-nedd Port Talbot sy’n cynorthwyo’r Dewisiadau Tai i gwrdd â’u dyletswyddau statudol drwy ddarparu cefnogaeth i bobl sy’n profi anawsterau wrth reoli’u llety neu sydd mewn perygl o fynd yn ddigartref. Yn eu plith mae gwasanaethau cefnogi generig ac arbenigol ar gyfer pobl sy’n profi problemau iechyd meddwl, pobl sy’n camddefnyddio sylweddol neu sy’n dioddef cam-drin yn y cartref, ac allgymorth dyfal. Mae’r cynnydd yn y Grant Cefnogi Tai yn 2021-22 wedi gweld mwy o wasanaethau’n cael eu datblygu i gefnogi troseddwyr sydd wedi’u rhyddhau o’r ddalfa, pobl sy’n profi ecsbloetio rhywiol a phobl ifanc.

Mae’r Porth Cefnogaeth Tai’n darparu un llwybr cyfeirio ar gyfer pob cefnogaeth ble bo angen a gomisiynir, a llety a gefnogir, ac eithrio Gwasanaethau Cam-drin Domestig. Mae’r broses gyfeirio, asesu a chlustnodi drylwyr yn sicrhau fod unigolion yn gallu cyrraedd at y gefnogaeth sy’n ateb eu hanghenion tai a chefnogaeth orau.

**I ble ydyn ni’n mynd?**

* Byddwn ni’n adolygu gwasanaethau presennol i sicrhau ein bod ni’n gwneud y defnydd gorau o’r adnoddau sydd ar gael i ni er mwyn darparu ymyriadau ataliol drwy ddarparu cefnogaeth a addysgir gan drawma.
* Byddwn ni’n sicrhau fod gwasanaethau ar gael i ddarparu ataliad wedi’i dargedu ar gyfer cleientiaid risg uchel, gan gynnwys pobl ifanc, cyn-droseddwyr, pobl â phroblemau iechyd meddwl ac anghenion cymhleth eraill.
* Byddwn ni hefyd yn edrych ar sut y bydd pobl yn cael mynediad i’r gwasanaethau hyn ar hyn o bryd ac yn archwilio’r potensial i symud mwy o adnoddau o ymyriad mewn argyfwng i atal.
* Byddwn ni’n sicrhau fod pob aelod o staff wedi’i hyfforddi’n addas i ddarparu gwasanaeth a addysgir gan drawma o ansawdd uchel sy’n canolbwyntio ar yr unigolyn ac sy’n ystyried anghenion penodol a chryfderau’r cleientiaid.
* Byddwn ni’n ceisio cryfhau ein trefniadau gweithio mewn partneriaeth presennol gydag asiantaethau allweddol i sicrhau fod dull ar y cyd o weithio ar gael i atal digartrefedd.

## Blaenoriaeth 2 – Gweithio mewn partneriaeth

Mae digartrefedd yn broblem i bawb, ac mae angen dull ar y cyd o fynd i’r afael ag ef i sicrhau fod yr ymdrechion hyn yn cael eu hunioni i fynd i’r afael â’r broblem. I gyflawni hyn, sefydlir bwrdd strategol aml-asiantaethol gan gynnwys asiantaethau statudol, darparwyr tai, darparwyr cefnogaeth a phobl sydd â phrofiad byw i ddatblygu atebion ym maes tai, cyngor a chefnogaeth er mwyn gweithio tuag at y nod o ddileu digartrefedd yng Nghastell-nedd Port Talbot.

**I ble ydyn ni’n mynd?**

* Byddwn ni’n gweithio gyda phartneriaid RSL a Landlordiaid y Sector Preifat i barhau i gynyddu’r cyflenwad o lety addas a fforddiadwy.
* Byddwn ni’n adeiladu ar bartneriaethau strategol gydag asiantaethau ac yn eu datblygu ymhellach, er mwyn ein helpu i ddatblygu a rhoi ar waith ymatebion gwydn ar gyfer pobl sydd dan fygythiad o fynd yn ddigartref, neu sy’n profi digartrefedd, gan gynnwys cleientiaid risg uchel, fel pobl ifanc, cyn-droseddwyr, pobl â phroblemau iechyd meddwl ac anghenion cymhleth eraill.
* Byddwn ni’n gweithio gyda defnyddwyr y gwasanaeth a rhanddeiliaid i weithredu mecanweithiau ar gyfer cyd-gynhyrchu ac ymgysylltu i addysgu datblygu’rgwasanaethau.

## Blaenoriaeth 3 – Ailgartrefu cyflym

Ble bynnag y bo’n bosib, dylid atal digartrefedd ac mae atebion person-ganolog, amserol yn gwneud hyn yn ddichonadwy. Os na ellir atal digartrefedd, dylai fod yn brin, yn fyrdymor ac nid yn cael ei ailadrodd. Mae dulliau Ailgartrefu Sydyn, o fewn system dan arweiniad tai, yn hanfodol er mwyn peri i hyn ddigwydd. Mae system dan arweiniad tai yn darparu tai sefydlog, addas a dylid darparu unrhyw gefnogaeth aml-asiantaethol cyn gynted â phosib i bobl sy’n ddigartref neu mewn perygl o fod. Mae’r dull hwn dan arweiniad tai, pan weithredir ef yn gywir, yn golygu y bydd y galw am lawer o fathau o lety dros dro’n lleihau.

**I ble ydyn ni’n mynd?**

* Yn unol â chyfeiriad polisi Llywodraeth Cymru, byddwn ni’n gweithio gyda rhanddeiliaid i ddatblygu ein Cynllun Pontio Ailgartrefu Cyflym, gan amlinellu sut y byddwn ni’n symud i ddull Ailgartrefu Cyflym o weithio. Dros y 5 mlynedd nesaf.

## Blaenoriaeth 4 – Cryfhau neu wella mynediad i wasanaethau cefnogi

Gall defnydd cynyddol a gwell o TG helpu i sicrhau fod gan bobl ac asiantaethau fynediad cyflym at y cymorth, yr wybodaeth a'r cyngor cywir. Yn ogystal, mae systemau gwell yn helpu comisiynwyr i gasglu data i lywio cynllunio.

**I ble ydyn ni’n mynd?**

* Byddwn ni’n archwilio sut y gellid defnyddio TG yn well i helpu i ddarparu gwybodaeth, cyngor a chymorth.

## Blaenoriaeth 5 – Comisiynu ar y cyd

Mae’r Grant Cynnal Tai yn gyfuniad o dri grant presennol, sef Grant Rhaglen Cefnogi Pobl, Grant Atal Digartrefedd, a Gorfodi Rhentu Doeth Cymru, a unodd o fis Ebrill 2019 yn dilyn prosiect braenaru hyblygrwydd ariannu Llywodraeth Cymru.

Mae cyllid ychwanegol i gefnogi darparu gwasanaethau digartrefedd yng Nghastell-nedd Port Talbot yn cynnwys Grant Atal Digartrefedd (HPG) Llywodraeth Cymru, sy’n cael ei dalu’n uniongyrchol i amrywiaeth o sefydliadau trydydd sector i ddarparu gwasanaethau. O fis Ebrill 2022, bydd cyllid a throsolwg o nifer o brosiectau ‘Prif Raglen’ yn cael eu trosglwyddo i’r Grant Cymorth Tai, a’u neilltuo am gyfnod trosiannol o ddwy flynedd. Yn ystod y cyfnod hwn byddwn yn gweithio'n agos gyda darparwyr y prosiect i gael dealltwriaeth ddyfnach o sut mae'r prosiectau'n gweithredu a sut maen nhw’n ategu ein gwasanaethau presennol a gomisiynir gan yr HSG. Nid oes disgwyl i’r Cynllun Bond a ariennir gan HPG drosglwyddo i HSG yn 2022-23, wrth aros am waith pellach gan Lywodraeth Cymru.

Ni fydd cyllid ar gyfer y Prosiect Arloesedd Ieuenctid yn trosglwyddo i'r Grŵp Tai tan o leiaf 2023-24, yn amodol ar werthusiad ffurfiol gan Lywodraeth Cymru.

Mae nifer o wasanaethau a gomisiynir yn allanol yn cael eu hariannu ar y cyd gan y Grant Cynnal Tai a naill ai Gwasanaethau Plant, Gwasanaethau Oedolion neu Fwrdd Cynllunio Ardal Camddefnyddio Sylweddau Bae’r Gorllewin.

Mae'r fframwaith presennol ar gyfer monitro gwasanaethau a ariennir gan HSG yn ein galluogi i ddeall effaith y gwasanaethau a gomisiynir gennym, a bydd yn cael ei wella ymhellach gan Fframwaith Canlyniadau HSG Llywodraeth Cymru.

**I ble ydyn ni’n mynd?**

* Byddwn ni’n ceisio cryfhau ein trefniadau gwaith partneriaeth presennol gyda'r asiantaethau hynny a all helpu i gefnogi ein gwaith cynllunio, comisiynu a darparu cymorth.
* Byddwn ni’n sefydlu rhaglen gadarn o Adolygiadau Maes Gwasanaeth, gan weithio gyda Gwasanaethau Cymdeithasol Plant ac Oedolion, a chyllidwyr allweddol eraill i nodi cyfleoedd pellach ar gyfer comisiynu neu ariannu ar y cyd.
* Byddwn ni’n diweddaru ein trefniadau monitro presennol ar gyfer HSG i sicrhau bod y gwasanaethau a ddarparwn o ansawdd uchel ac yn rhoi gwerth am arian.

# Ymgysylltu â Rhanddeiliaid

Mae'r Fforwm Tai Rhanbarthol yn darparu sianel ar gyfer ymgysylltu strategol trwy gyfarfodydd rheolaidd, cyfathrebu a digwyddiadau ymgysylltu â rhanddeiliaid. Mae’r Fforwm yn dod â rhanddeiliaid, sefydliadau, dinasyddion, defnyddwyr gwasanaeth a gofalwyr o bob rhan o Orllewin Morgannwg ynghyd ac mae’n caniatáu ar gyfer sgyrsiau agored a gonest am drawsnewid tai, iechyd a gofal cymdeithasol, i lywio datblygiad y Strategaeth Tai, Iechyd a Gofal Cymdeithasol Rhanbarthol. Nododd digwyddiadau ac arolygon rhanddeiliaid yn ystod 2021 y canlynol fel themâu allweddol ar gyfer tai a chymorth cysylltiedig â thai:

* Ailgartrefu Cyflym / Tai yn Gyntaf
* Cydweithio
* Cyd-gynhyrchu
* Ariannu
* Darpariaeth a safonau tai
* Comisiynu ar sail tystiolaeth
* Cefnogaeth amserol, briodol a digonol

# Asesiadau Argraff

Ymgymerwyd ag asesiad argraff cydraddoldeb i dynnu sylw at unrhyw ddarpar anghydraddoldeb fyddai’n codi o ddatblygu a darparu’r Strategaeth hon, a bydd hwnnw ar gael i’w weld yma.

# Sut fyddwn ni’n gwybod pa mor dda rydyn ni’n ei wneud?

Mae hon yn strategaeth bedair blynedd, a fydd yn ddarostyngedig i adolygiad hanner ffordd drwodd. Fe’i cefnogir gan gynllun darparu manwl sy’n amlinellu sut fyddwn ni’n cyflawni ein blaenoriaethau.

Bwriad y cynllun darparu yw bod yn ddogfen fyw, ac adroddir ar gynnydd yn flynyddol i Fwrdd Cabinet Gofal Cymdeithasol, Iechyd a Llesiant.

# Cyfeiriadau Atodol

Deddf Tai (Cymru) 2014

* <http://gov.wales/topics/housing-and-regeneration/legislation/housing-act/?lang=en>

Cynllun Corfforaethol CBS Castell-nedd Port Talbot 2021–23

* [Corporate Plan 2021-2023 (npt.gov.uk)](https://www.npt.gov.uk/28581)

Deddf Gwasanaethau Cymdeithasol a Llesiant (Cymru) 2014

* <http://gov.wales/topics/health/socialcare/act/?lang=en>

Adroddiad Asesiad Poblogaeth Bae’r Gorllewin 2016– 2017

* <http://www.westernbaypopulationassessment.org/en/home/>

Canllaw Ymarfer Grant Cymorth Tai 2020

* <https://gov.wales/sites/default/files/publications/2021-04/housing-support-grant-practice-guidance.pdf>

Deddf Llesiant Cenedlaethau’r Dyfodol 2015

* <https://www.legislation.gov.uk/anaw/2015/2/contents/enacted>

Deddf Rhentu Cartrefi (Cymru) 2016

* <https://www.legislation.gov.uk/anaw/2016/1/contents/enacted>

Deddf Trais yn erbyn Menywod, Cam-drin Domestig a Thrais Rhywiol (Cymru) 2015

* [national-strategy-2016-to-2021.pdf (gov.wales)](https://gov.wales/sites/default/files/publications/2019-06/national-strategy-2016-to-2021.pdf)

Cynllun Corfforaethol CBSCPT 2021–2023

* <https://www.npt.gov.uk/media/15783/corporate-plan-2021-23.pdf?v=20210818155043>